Virallinen lehti nro C 102 , 03/04/1998 s. 0118



KIRJALLINEN KYSYMYS E-2780/97 komissiolle esittäjä(t): Gianni Tamino (V) (1. syyskuuta 1997) Aihe: Yhteisön LEADER-aloite ja Ioanninan ja Igoumenitsan kaupungit Epeiroksen alue Kreikassa on Tavoitteen 1 alue, jossa maataloudella on erittäin suuri merkitys, ja samalla yksi Euroopan unionin kaikkein köyhimmistä alueista. Ioanninan ja Igoumenitsan kaupunkien (Epeiroksessa) alueet on jätetty pois yhteisön LEADER-aloitteesta Kreikassa. Kyseisten kaupunkien paikalliset viranomaiset asettavat kyseenalaisiksi LEADER-aloitteen Kreikassa sijaitsevien kohdealueiden valinnassa sovelletut perusteet. Esitän komissiolle seuraavat kysymykset: 1. Kuka on vastuussa LEADER-aloitteen Kreikassa sijaitsevien kohdealueiden valinnasta? 2. Mitä perusteita valinnassa käytettiin? 3. Minkä vuoksi Igoumenitsan ja Ioanninan kaupungit jätettiin valinnassa pois? 4. Aikooko komissio käyttää valtuuksiaan selvittääkseen, onko valinta suoritettu puolueettomasti vai ei, ja jos näin ei ole, aikooko komissio yksilöidä, miten vastuu mahdollisesti jakautuu valintamenettelyn toteuttamisessa todettujen puutteiden osalta, ja aikooko komissio tarkistaa valintamenettelyn? Komission jäsenen Franz Fischlerin komission puolesta antama vastaus (26. syyskuuta 1997) Neljän kysymyksen johdosta, jotka arvoisa parlamentin jäsen on esittänyt Ioanninan ja Igoumenitsan kaupunkien jättämisestä pois LEADER-yhteisöaloitteen piiristä, komissio ilmoittaa seuraavaa: 1. LEADER II -aloitetta koskevassa tiedonannossa ((EYVL C 180, 1.7.1994. )), erityisesti sen 15 kohdassa, komissio ilmoittaa selvästi, että se ei aio osallistua hankkeiden ja tuen saajien (paikalliset ryhmät ja muut kollektiiviset toimijat) valintaan. Etenkään komissio ei voi osallistua yhteistyöosapuolten valintaan ryhmien sisällä. 2. Hankkeiden vetäjien yleiset valintaperusteet määritellään myös tiedonannossa, 16b kohdassa, ja innovaatioihin liittyvät painopistealueet ovat osaamisen esittäminen ja siirrettävyys, hankkeiden paikallinen luonne sekä kyseisen alueen maaseutuväestön osallistuminen. Tiedonnannon 8 kohdan mukaan olisi asianomaisen väestöryhmän oltava kooltaan yleisenä sääntönä pienempi kuin 100 000 henkeä, jotta vältetään myönnettyjen varojen hajaantuminen. 3. Ottaen huomioon edeltävät kokemukset sekä LEADER II -aloitteen ensisijaisen tavoitteen eli maaseutualueiden kehittämisen komissio katsoo, että kahden kaupunkialueen sisällyttäminen kyseisen Leader-ryhmän hankkeeseen olisi sen lisäksi, että edellä mainittu väestön kokoa koskeva valintaperuste olisi ylittynyt liiaksi, johtanut LEADER II -hankkeen tavoitteista poikkeamiseen sekä julkisen tuen hajaantumiseen. 4. Ennen kuin komissio hyväksyi Kreikan ohjelman, suoritettiin LEADER II -aloitteeseen kuuluvien Kreikan hankkeiden vetäjien toimenpideohjelmien riippumaton ennakkoarvio. Tässä vaiheessa tarkistettiin valintaehdot ja -perusteet eri tuen saajien, myös asianomaisen Epeiroksen alueen osalta. Näin ollen komission ei ole tarkoitus ryhtyä tarkistamaan tehtyjä valintoja. Kun otetaan lisäksi huomioon aikaisemmat kokemukset, ei ole vaikea ymmärtää, miksi asianomaiset yhteistyöosapuolet (paikallinen ryhmä, alueelliset ja kansalliset viranomaiset) eivät ottaneet Ioanninan ja Igoumenitsan kaupunkeja mukaan.